Retten i Hjørring har onsdag idømt en 22-årig mand fra Kaas 14 dages betinget fængsel for ubegrundet tilkaldelse af hjælp, da han i november sidste år fik sat en større redningsaktion i gang. Tidligt om morgenen 19. november ringede den 22-årige til politiet og fortalte, at han under en løbetur på landevejen mellem Aabybro og Kaas var blevet påkørt af en bil, som derefter var kørt fra stedet. Efterfølgende forsvandt signalet, og da politiet troede, at den unge mand var i nød, igangsatte man en større redningsaktion med helikopter og hundepatruljer. Under eftersøgningen stødte politiet på den 22-årige i Kaas klokken 10.40. Udover dommen på 14 dages betinget fængsel, skal den 22-årige også betale en bøde på 5000 kroner for et forhold omhandlende kørsel i frakendelsestiden.

Opsummering:
En 22-årig mand er kendt skyldig i at slå falsk alarm, der fik politi og redningshelikopter til at rykke ud.